LV Eiropas Savienības Oficiālais Vēstnesis L 169/27

EIROPAS PARLAMENTA UN PADOMES LĒMUMS Nr. 555/2014/ES

(2014. gada 15. maijs)

par Savienības dalību Eiropas metroloģijas inovācijas un pētniecības programmā (EMPIR), ko kopīgi īsteno vairākas dalībvalstis

(Dokuments attiecas uz EEZ)

EIROPAS PARLAMENTS UN EIROPAS SAVIENĪBAS PADOME,

ņemot vērā Līgumu par Eiropas Savienības darbību un jo īpaši tā 185. pantu un 188. panta otro daļu,

ņemot vērā Eiropas Komisijas priekšlikumu,

pēc leģislatīvā akta projekta nosūtīšanas valstu parlamentiem,

ņemot vērā Eiropas Ekonomikas un sociālo lietu komitejas atzinumu (1),

saskaņā ar parasto likumdošanas procedūru (2),

tā kā:

(1) Komisija 2010. gada 3. marta paziņojumā “Eiropa 2020 – stratēģija gudrai, ilgtspējīgai un iekļaujošai izaugsmei” (stratēģija “Eiropa 2020”) uzsvēra vajadzību radīt labvēlīgus apstākļus ieguldījumiem zināšanās un inovācijā, lai Savienībā panāktu gudru, ilgtspējīgu un integrējošu izaugsmi. Šo stratēģiju ir apstiprinājis Eiropas Parlaments un Padome.

(2) Ar Eiropas Parlamenta un Padomes Regulu (ES) Nr. 1291/2013 (3) tika izveidota pētniecības un inovācijas pamatprogramma 2014.–2020. gadam “Apvārsnis 2020” (“Apvārsnis 2020”). “Apvāršņa 2020” mērķis ir panākt lielāku ietekmi uz pētniecību un inovāciju, veicinot publiskā-publiskā sektora partnerības, tostarp izmantojot Savienības dalību programmās, ko saskaņā ar Līguma par Eiropas Savienības darbību 185. pantu īsteno vairākas dalībvalstis.

(3) Ar publiskā–publiskā sektora partnerībām būtu jācenšas attīstīt ciešākas sinerģijas, palielināt koordināciju un izvairīties no nevajadzīgas dublēšanās ar Savienības, starptautiskām, valstu un reģionālām pētniecības programmām un būtu pilnībā jāievēro “Apvāršņa 2020” galvenos principus, jo īpaši tos, kas attiecas uz atvērtību un pārredzamību. Turklāt būtu jānodrošina atklāta piekļuve zinātniskām publikācijām.

(4) Ar Eiropas Parlamenta un Padomes Lēmumu Nr. 912/2009/EK (4) Kopiena nolēma veikt Eiropas metroloģijas pētniecības programmā (“EMPP”) finansiālu ieguldījumu, kas ir atbilstīgs iesaistīto valstu ieguldījumam, bet nepārsniedz EUR 200 000 000 ar Eiropas Parlamenta un Padomes Lēmumu Nr. 1982/2006/EK (5) izveidotās Eiropas Kopienas Septītās pamatprogrammas pētniecībai, tehnoloģiju attīstībai un demonstrējumu pasākumiem (2007.–2013. gadam) darbības laikā.

(5) Komisija 2012. gada aprīlī iesniedza Eiropas Parlamentam un Padomei ziņojumu par Eiropas metroloģijas pētniecības programmas (EMPP) starpposma novērtējumu. Minēto starpposma novērtējumu ekspertu grupa izstrādāja trīs gadus pēc programmas sākuma. Ekspertu grupa kopumā atzina, ka EMPP ir labi pārvaldīta kopīga Eiropas pētniecības programma, kas jau ir sasniegusi samērā augstu zinātnes, pārvaldības un finansiālās integrācijas līmeni. Tomēr ekspertu grupa norādīja uz nepietiekamu izmantošanu rūpniecībā, nepietiekamu atvērtību izcilai zinātnei ārpus metroloģijas institūtiem un nepietiekamu spēju veidošanu. Ekspertu grupa arī uzskatīja, ka, īstenojot EMPP, varētu izveidot iekļaujošāku Eiropas metroloģijas pētniecības telpu.

(6) EMPP var sniegt turpmāku atbalstu, ievērojot Padomes Lēmumu 2013/743/ES (6).

(7) Eiropas metroloģijas pētniecības un inovācijas programma (“EMPIR”), kas saskaņota ar stratēģiju “Eiropa 2020” un ar tās pamatiniciatīvām, jo īpaši ar “Inovācijas Savienību”, “Eiropas digitalizācijas programmu”, “Resursu ziņā efektīvu Eiropu” un “Rūpniecības politiku globalizācijas laikmetā”, būs vēl vērienīgāka un iekļaujošāka programma, kuru 28 iesaistītās valstis īstenos desmit gadu laikposmā (2014.–2024. gadā). Lai pilnveidotu iepriekšējo programmu, EMPIR ietvers darbības, kas saistītas ar inovāciju un izmantošanu rūpniecībā, normu, standartizācijas un regulatīvu mērķu pētniecību un spēju veidošanu.

(8) Iesaistītās valstis plāno piedalīties EMPIR īstenošanā laikposmā, ko aptver EMPIR (2014.–2024. gads). Lai ņemtu vērā “Apvāršņa 2020” darbības laiku, uzaicinājumi iesniegt priekšlikumus saistībā ar EMPIR būtu jāizsludina vēlākais līdz 2020. gada 31. decembrim. Pienācīgi pamatotos gadījumos uzaicinājumus iesniegt priekšlikumus var izsludināt līdz 2021. gada 31. decembrim.

(9) EMPIR darbībām būtu jāatbilst “Apvāršņa 2020” mērķiem un pētniecības un inovācijas prioritātēmun Regulas (ES) Nr. 1291/2013 26. pantā noteiktajiem vispārējiem principiem un nosacījumiem.

(10) “Apvāršņa 2020” darbības laikā būtu jānosaka maksimālais apjoms attiecībā uz Savienības finansiālo dalību EMPIR. Saskaņā ar šo maksimālo apjomu robežām Savienības ieguldījumam vajadzētu būt vienādam ar EMPIR iesaistīto valstu ieguldījumu, lai panāktu spēcīgu sviras efektu un nodrošinātu iesaistīto valstu programmu plašāku integrāciju.

(11) Saskaņā ar Regulā (ES) Nr. 1291/2013 noteiktajiem mērķiem jebkurai dalībvalstij un jebkurai “Apvāršņa 2020” asociētajai valstij vajadzētu būt tiesībām piedalīties EMPIR.

(12) Savienības finansiālais ieguldījums būtu jāpiešķir ar nosacījumu, ka iesaistītās valstis uzņemas oficiālas saistības piedalīties EMPIR īstenošanā un izpilda minētās saistības. No iesaistīto valstu ieguldījumiem EMPIR būtu jāsedz administratīvās izmaksas, ievērojot maksimālo apjomu 5 % apmērā no EMPIR budžeta. Iesaistītajām valstīm būtu jāapņemas vajadzības gadījumā palielināt savu ieguldījumu EMPIR par iespējamo rezerves finansējumu 50 % apmērā no savas apņemšanās, lai nodrošinātu to spēju finansēt savas valstu vienības, tādas kā valstu metroloģijas institūti (“VMI”) un norīkotie institūti (“NI”), kas piedalās izvēlētajos projektos.

(13) Lai kopīgi īstenotu EMPIR, ir vajadzīga īstenošanas struktūra. Iesaistītās valstis ir vienojušās par EMPP īstenošanas struktūru un 2007. gadā izveidojušas EURAMET e.V. (“EURAMET”) – Eiropas reģionālo metroloģijas organizāciju un bezpeļņas asociāciju, kas darbojas saskaņā ar Vācijas tiesību aktiem. EURAMET ir arī uzdevumi un pienākumi, kas saistīti ar metroloģijas saskaņošanu plašākā Eiropas un pasaules mērogā. Par EURAMET biedriem var kļūt visi Eiropas VMI, bet NI – par asociētiem biedriem. Dalība EURAMET nav atkarīga no tā, vai valstī ir metroloģijas pētniecības programmas. Tā kā saskaņā ar EMPP starpposma novērtējuma ziņojumu EURAMET pārvaldības struktūra sevi ir pierādījusi kā efektīvu un augsti kvalitatīvu, lai īstenotu EMPP, EURAMET būtu jāizmanto arī EMPIR īstenošanai. EURAMET tāpēc vajadzētu būt Savienības finansiālā ieguldījuma saņēmējam.

(14) Lai sasniegtu EMPIR mērķus, EURAMET būtu jāsniedz finansiāls atbalsts galvenokārt dotāciju veidā to darbību dalībniekiem, kuras izvēlētas EURAMET līmenī. Minētās darbības būtu jāizvēlas pēc uzaicinājumiem iesniegt priekšlikumus, par kuriem atbild EURAMET. Sarindojumam vajadzētu būt saistošam attiecībā uz priekšlikumu izraudzīšanos un finansējuma piešķiršanu no Savienības finansiālā ieguldījuma un no EMPIR projektos iesaistīto valstu ieguldījuma.

(15) Savienības finansiālais ieguldījums būtu jāpārvalda saskaņā ar pareizas finanšu pārvaldības principu un attiecīgajiem netiešas pārvaldības noteikumiem, kas noteikti Eiropas Parlamenta un Padomes Regulā (ES, Euratom) Nr. 966/2012 (7) un Komisijas Deleģētajā regulā (ES) Nr. 1268/2012 (8).

(16) Lai aizsargātu Savienības finansiālās intereses, Komisijai vajadzētu būt tiesībām samazināt, apturēt vai izbeigt Savienības finansiālo ieguldījumu, ja EMPIR tiek īstenota nepienācīgi, daļēji vai novēloti vai ja iesaistītās valstis neveic ieguldījumu EMPIR finansēšanā vai veic to daļēji vai novēloti. Minētās tiesības būtu jāparedz deleģēšanas nolīgumā, kas jānoslēdz starp Savienību un EURAMET.

(17) Vienkāršošanas nolūkā būtu jāsamazina visu dalībnieku administratīvā slodze. Būtu jāizvairās no dubultām revīzijām un nesamērīgi liela skaita dokumentu un ziņojumu. Veicot revīzijas, attiecīgi būtu jāņem vērā valstu programmu īpatnības.

(18) Saskaņā ar šo lēmumu piešķirta Savienības finansējuma saņēmēju revīzijām būtu jānodrošina administratīvā sloga samazināšana saskaņā ar Regulu (ES) Nr. 1291/2013.

(19) Uz dalību EMPIR finansētās netiešās darbībās attiecas Eiropas Parlamenta un Padomes Regula (ES) Nr. 1290/2013 (9). Tomēr, tā kā EMPIR ir īpašas darbības vajadzības, ir jāparedz atkāpes no minētās regulas saskaņā ar minētās regulas 1. panta 3. punktu.

(20) Iesaistīto valstu ieguldījumu galvenokārt veido to VMI un NI institucionālais finansējums, kuri piedalās izvēlētajos projektos. Iesaistīto valstu ieguldījumam būtu jāietver arī naudas ieguldījums EMPIR administratīvajās izmaksās. Savienības ieguldījuma daļa būtu jāpiešķir subjektiem, kas nav VMI un NI, kuri piedalās izvēlētajos projektos. Savienības finansiālā ieguldījuma aprēķinam VMI un NI, kas piedalās EMPIR projektos, būtu jānodrošina, ka Savienības ieguldījums EMPIR nepārsniedz iesaistīto valstu ieguldījumu. Ņemot vērā to, ka iesaistīto valstu sniegtais VMI un NI institucionālais finansējums atbilst pieskaitāmajām izmaksām, kas piešķirtas EMPIR projektiem un kuras neatmaksā no Savienības ieguldījuma, VMI un NI netiešo attiecināmo izmaksu finansējuma vienotā likme būtu jāpielāgo atbilstīgi vienotajai likmei, kas noteikta Regulā (ES) Nr. 1290/2013. Vienotā likme VMI un NI attiecināmo netiešo izmaksu finansēšanai būtu jānosaka, pamatojoties uz visām netiešajām izmaksām, kuras VMI un NI, kas piedalās EMPP projektos, deklarē kā attiecināmas un kuras ir stabilas un ir ticams to netiešo izmaksu tuvinājums, kas radušās VMI un NI, kuri piedalās EMPIR projektos. Tā kā minētās netiešās izmaksas veido 140 % no VMI un NI kopējām tiešajām attiecināmajām izmaksām, izņemot tiešās izmaksas, kas saistītas ar noslēgtajiem apakšlīgumiem un bezmaksas ieguldījumiem natūrā, ko neizmanto saņēmēju telpās, VMI un NI netiešo izmaksu finansējuma vienotā likme kā noteikts Regulā (ES) Nr. 1290/2013 būtu jāpazemina no 25 % līdz 5 %. Tāpēc attiecībā uz VMI un NI būtu jāparedz atkāpe no minētās regulas 29. panta. Citas vienības, kas piedalās EMPIR projektos, būtu jāfinansē saskaņā ar minēto regulu.

(21) EMPIR izsludinātie uzaicinājumi iesniegt priekšlikumus būtu jāpublicē arī vienotajā dalībnieku portālā, kā arī izmantojot citus pamatprogrammas “Apvārsnis 2020” elektroniskos izplatīšanas līdzekļus, ko pārvalda Komisija.

(22) Finansēšanas modeļa piemērotība, ņemot vērā Savienības un ārpussavienības finansējuma atbilstības principu, būtu atkārtoti jānovērtē EMPIR starpposma novērtējuma laikā.

(23) Visā izdevumu ciklā Savienības finansiālās intereses būtu jāaizsargā, izmantojot tādus samērīgus pasākumus kā pārkāpumu novēršana, atklāšana un izmeklēšana, zaudēto, kļūdaini izmaksāto vai nepareizi izlietoto līdzekļu atgūšana un – vajadzības gadījumā – administratīvu un finansiālu sodu piemērošana saskaņā ar Regulu (ES, Euratom) Nr. 966/2012.

(24) Komisijai būtu jāveic starpposma novērtējums, ar ko jo īpaši novērtē EMPIR kvalitāti, efektivitāti, panākumus izvirzīto mērķu sasniegšanā, un nobeiguma novērtējums un būtu jāsagatavo ziņojums par minētajiem novērtējumiem.

(25) Pēc Komisijas pieprasījuma EURAMET un iesaistītajām valstīm būtu jāsniedz jebkura informācija, kas Komisijai jāiekļauj ziņojumos par EMPIR novērtēšanu.

(26) Lēmuma mērķis ir Savienības dalība EMPIR, proti, lai sekmētu piemērotu, integrētu un mērķim atbilstīgu metroloģijas risinājumu nodrošināšanu un integrētas Eiropas metroloģijas pētniecības sistēmas izveidi, lai panāktu kritisko masu un aktīvu iesaisti reģionālā, valstu, Eiropas un starptautiskā līmenī, kuru dalībvalstis vienas pašas nevar pietiekami labi sasniegt. Metroloģijas prasību mēroga un sarežģītības dēļ ir vajadzīgi ieguldījumi, kas pārsniedz VMI un to NI pētniecības pamatbudžetus. Mūsdienīgu metroloģijas risinājumu pētniecībai un izstrādei nepieciešamā izcilība sniedzas pāri valstu robežām, un tāpēc to nevar piesaistīt tikai valsts līmenī. Tā kā minēto mērķi var labāk sasniegt Savienības līmenī, integrējot valstu centienus saskaņotā Eiropas pieejā, apvienojot sadrumstalotas valstu pētniecības programmas, palīdzot izstrādāt vienotas pētniecības un finansēšanas stratēģijas, kas sniedzas pāri valstu robežām, un izveidojot dalībnieku un vajadzīgo ieguldījumu kritisko masu, Savienība var pieņemt pasākumus saskaņā ar Līguma par Eiropas Savienību 5. pantā noteikto subsidiaritātes principu. Saskaņā ar minētajā pantā noteikto proporcionalitātes principu šajā lēmumā paredz vienīgi tos pasākumus, kas ir vajadzīgi minētā mērķa sasniegšanai,

IR PIEŅĒMUŠI ŠO LĒMUMU.

1. pants

Dalība Eiropas metroloģijas pētniecības un inovācijas programmā

1. Savienība saskaņā ar šā lēmuma nosacījumiem piedalās Eiropas metroloģijas pētniecības un inovācijas programmā (“EMPIR”), ko kopīgi īsteno Apvienotā Karaliste, Austrija, Beļģija, Bosnija un Hercegovina, Bulgārija, Čehijas Republika, Dānija, Francija, Grieķija, Horvātija, Igaunija, Itālija, Īrija, Nīderlande, Norvēģija, Polija, Portugāle, Rumānija, Serbija, Slovākija, Slovēnija, Somija, Spānija, Šveice, Turcija, Ungārija, Vācija un Zviedrija (“iesaistītās valstis”).

2. Jebkura dalībvalsts, kas nav kāda no 1. punktā uzskaitītajām, un jebkura cita valsts, kas saistīta ar “Apvārsni 2020”, var piedalīties EMPIR, ar noteikumu, ka tā izpilda šā lēmuma 3. panta 1. punkta c) apakšpunktā paredzēto nosacījumu. Ja tā izpilda nosacījumu, kas paredzēts 3. panta 1. punkta c) apakšpunktā, to, piemērojot šo lēmumu, uzskata par iesaistīto valsti.

2. pants

Savienības finansiālais ieguldījums

1. Savienības finansiālais ieguldījums EMPIR, ieskaitot EBTA apropriācijas, ir līdz EUR 300 000 000. Savienības finansiālo ieguldījumu izmaksā no Savienības vispārējā budžeta apropriācijām, kas piešķirtas attiecīgajām daļām īpašajā programmā, ar kuru īsteno “Apvārsnis 2020” un kura izveidota ar Lēmumu 2013/743/ES, saskaņā ar 58. panta 1. punkta c) apakšpunkta vi) punktu un 60. un 61. pantu Regulā (ES, Euratom) Nr. 966/2012 un jo īpaši no II daļas “Vadošā loma rūpniecībā” un no III daļas “Sabiedrības problēmu risināšana”.

2. Nepārsniedzot 1. punktā noteikto summu, Savienības finansiālais ieguldījums ir vienāds ar EMPIR iesaistīto valstu ieguldījumiem, izņemot iesaistīto valstu ieguldījumus administratīvajās izmaksās, kas pārsniedz 5 % no EMPIR budžeta.

3. Savienības finansiālo ieguldījumu neizmanto, lai segtu EMPIR administratīvās izmaksas.

3. pants

Savienības finansiālā ieguldījuma nosacījumi

1. Savienības finansiālā ieguldījuma nosacījumi ir šādi:

a) iesaistītās valstis pierāda, ka EMPIR ir izveidota saskaņā ar I un II pielikumu;

b) iesaistītās valstis vai VMI ir izraudzījušies EURAMET e.V. (“EURAMET”) par struktūru, kura atbild par EMPIR īstenošanu un Savienības finansiālā ieguldījuma saņemšanu, piešķiršanu un uzraudzību;

c) visas iesaistītās valstis ir apņēmušās piedalīties EMPIR finansēšanā un izveidot iespējamo rezerves finansējumu 50 % apmērā no saistību summas;

d) EURAMET ir pierādījusi savu spēju īstenot EMPIR, tostarp saņemt, piešķirt un uzraudzīt Savienības finansiālo ieguldījumu Savienības budžeta netiešās pārvaldības ietvaros saskaņā ar 58., 60. un 61. pantu Regulā (ES, Euratom) Nr. 966/2012; un

e) ir izveidots EMPIR pārvaldības modelis saskaņā ar III pielikumu.

2. EMPIR īstenošanas laikā Savienības finansiālajam ieguldījumam ir vēl šādi nosacījumi:

a) EURAMET īsteno I pielikumā noteiktos EMPIR mērķus un II pielikumā noteiktās darbības saskaņā ar 5. pantā minētajiem dalības un rezultātu izplatīšanas noteikumiem;

b) tiek uzturēts piemērots un efektīvs pārvaldības modelis saskaņā ar III pielikumu;

c) EURAMET ievēro prasības par ziņošanu, kas noteiktas 60. panta 5. punktā Regulā (ES, Euratom) Nr. 966/2012; un

d) tiek pildītas šā panta 1. punkta c) apakšpunktā minētās saistības.

4. pants

Iesaistīto valstu ieguldījumi

Iesaistīto valstu ieguldījumus veido:

a) ieguldījumi, ko sniedz, izmantojot to VMI un NI institucionālu finansējumu, kuri piedalās EMPIR projektos;

b) finansiālie ieguldījumi EMPIR administratīvajās izmaksās.

5. pants

Dalības un rezultātu izplatīšanas noteikumi

1. Regulas (ES) Nr. 1290/2013 piemērošanas vajadzībām EURAMET uzskata par finansēšanas struktūru, un tā finansiāli atbalsta netiešās darbības saskaņā ar šā lēmuma II pielikumu.

2. Atkāpjoties no Regulas (ES) Nr. 1290/2013 29. panta 1. punkta, to VMI un NI netiešās attiecināmās izmaksas, kuri piedalās EMPIR finansētos projektos, nosaka, piemērojot vienotu likmi 5 % apmērā no VMI un NI kopējām tiešajām attiecināmajām izmaksām, izņemot tiešās attiecināmās izmaksas attiecībā uz noslēgtajiem apakšlīgumiem un to resursu izmaksas, kurus darījušas pieejamus trešās personas, bet kurus neizmanto saņēmēja telpās, kā arī finansiālo atbalstu trešām personām.

3. EMPIR starpposma novērtējums, kas minēts 12. pantā, ietver novērtējumu par visām to VMI un NI netiešajām izmaksām, kuri piedalās EMPIR projektos, un par atbilstīgo institucionālo finansējumu.

4. Pamatojoties uz minēto novērtējumu un 2. panta 2. punkta piemērošanas vajadzībām EURAMET var pielāgot šā panta 2. punktā noteikto vienoto likmi.

5. Ja ar to nepietiek, EURAMET var, atkāpjoties no Regulas (ES) Nr. 1290/2013 28. panta 3. punkta, piemērot zemāku atmaksas likmi to VMI un NI attiecināmajām izmaksām, kuri piedalās EMPIR finansētos projektos.

6. pants

EMPIR īstenošana

1. EMPIR īsteno, pamatojoties uz gada darba plāniem.

2. EURAMET sniedz finansiālu atbalstu galvenokārt dotāciju veidā dalībniekiem pēc uzaicinājumiem iesniegt priekšlikumus.

Pirms tematu noteikšanas katram uzaicinājumam iesniegt priekšlikumus EURAMET aicina ieinteresētās personas vai organizācijas no metroloģijas pētniecības aprindām un lietotājus ieteikt iespējamos pētniecības tematus.

7. pants

Savienības un EURAMET nolīgumi

1. Ja ex ante novērtējums par EURAMET, kas veikts saskaņā ar 61. panta 1. punktu Regulā (ES, Euratom) Nr. 966/2012, ir pozitīvs, Komisija Savienības vārdā ar EURAMET noslēdz deleģēšanas nolīgumu un nolīgumus par līdzekļu ikgadēju pārskaitīšanu.

2. Šā panta 1. punktā minēto deleģēšanas nolīgumu noslēdz saskaņā ar Regulas (ES, Euratom) Nr. 966/2012 58. panta 3. punktu un 60. un 61. pantu un Deleģētās regulas (ES) Nr. 1268/2012 40. pantu. Tajā nosaka arī:

a) prasības par EURAMET ieguldījumu attiecībā uz rezultātu rādītājiem, kas noteikti Lēmuma 2013/743/ES II pielikumā;

b) prasības par EURAMET ieguldījumu uzraudzībā, kas minēta Lēmuma (ES) 2013/743/ES III pielikumā;

c) konkrētus rezultātu rādītājus, kas saistīti ar EURAMET darbību;

d) prasības EURAMET par to, kā sniedzama informācija par administratīvajām izmaksām un detalizēti skaitļi saistībā ar EMPIR īstenošanu;

e) kārtību, kādā sniedz datus, kas vajadzīgi, lai nodrošinātu, ka Komisija var izpildīt savus rezultātu izplatīšanas un ziņošanas pienākumus;

f) noteikumus EMPIR izsludināto uzaicinājumu iesniegt priekšlikumus publicēšanai vienotajā dalībnieku portālā, kā arī izmantojot citus “Apvāršņa 2020” elektroniskos izplatīšanas līdzekļus, ko pārvalda Komisija.

8. pants

Savienības finansiālā ieguldījuma izbeigšana, samazināšana vai apturēšana

Ja EMPIR netiek īstenota vai tiek īstenota nepienācīgi, daļēji vai novēloti, Komisija var izbeigt, proporcionāli samazināt vai apturēt Savienības finansiālo ieguldījumu atbilstīgi EMPIR faktiskajai īstenošanai.

Ja iesaistītās valstis neveic ieguldījumu EMPIR finansēšanā vai veic to daļēji vai novēloti, Komisija var izbeigt, proporcionāli samazināt vai apturēt Savienības finansiālo ieguldījumu, ņemot vērā finansējuma apjomu, ko iesaistītās valstis atvēlējušas EMPIR īstenošanai.

9. pants

Ex post revīzijas

1. Netiešo darbību izdevumu ex post revīzijas veic EURAMET saskaņā ar Regulas (ES) Nr. 1291/2013 29. pantu.

2. Komisija var nolemt pati veikt 1. punktā minētās revīzijas. Šādos gadījumos Komisija to dara saskaņā ar piemērojamiem noteikumiem, jo īpaši saskaņā ar noteikumiem Regulā (ES, Euratom) Nr. 966/2012, Regulā (ES) Nr. 1290/2013 un Regulā (ES) Nr. 1291/2013.

10. pants

Savienības finansiālo interešu aizsardzība

1. Komisija veic atbilstīgus pasākumus, lai nodrošinātu, ka, īstenojot saskaņā ar šo lēmumu finansētas darbības, tiek aizsargātas Savienības finansiālās intereses, piemērojot aizsargpasākumus pret krāpšanu, korupciju un jebkādām citām prettiesiskām darbībām, veicot efektīvas pārbaudes un, ja ir atklāti pārkāpumi, atgūstot nepamatoti izmaksātās summas un vajadzības gadījumā piemērojot iedarbīgas, samērīgas un atturošas administratīvas un finansiālas sankcijas.

2. EURAMET piešķir Komisijas darbiniekiem un citām tās pilnvarotām personām, kā arī Revīzijas palātai piekļuvi saviem objektiem, telpām un visai informācijai, tostarp informācijai elektroniskā formātā, kas vajadzīga revīziju veikšanai.

3. Eiropas Birojs krāpšanas apkarošanai (OLAF) var veikt izmeklēšanas, tostarp pārbaudes un apskates uz vietas, saskaņā ar noteikumiem un procedūrām, kas paredzētas Padomes Regulā (Euratom, EK) Nr. 2185/96 (10) un Eiropas Parlamenta un Padomes Regulā (ES, Euratom) Nr. 883/2013 (11), lai noskaidrotu, vai saistībā ar dotāciju nolīgumu vai dotāciju lēmumu, vai līgumu, kas finansēts saskaņā ar šo lēmumu, notikusi krāpšana, korupcija vai citas nelikumīgas darbības, kas ietekmē Savienības finansiālās intereses.

4. Līgumos, dotāciju nolīgumos un dotāciju lēmumos, kas izriet no šā lēmuma īstenošanas, ietver noteikumus, kuri skaidri pilnvaro Komisiju, EURAMET, Revīzijas palātu un OLAF veikt šādas revīzijas un izmeklēšanas saskaņā ar to attiecīgo kompetences jomu.

5. Īstenojot EMPIR, iesaistītās valstis veic likumdošanas, regulatīvos, administratīvos un citus pasākumus, kas vajadzīgi Savienības finansiālo interešu aizsardzībai, jo īpaši, lai nodrošinātu pilnīgu Savienībai piekritīgo līdzekļu atgūšanu saskaņā ar Regulu (ES, Euratom) Nr. 966/2012 un Deleģēto regulu (ES) Nr. 1268/2012.

11. pants

Informācijas sniegšana

1. EURAMET pēc Komisijas pieprasījuma nosūta visu informāciju, kas vajadzīga, lai sagatavotu 12. pantā minētos ziņojumus.

2. Iesaistītās valstis ar EURAMET starpniecību sniedz Komisijai visu informāciju, ko par EMPIR finanšu pārvaldību pieprasa Eiropas Parlaments, Padome vai Revīzijas palāta.

3. Komisija 2. punktā minēto informāciju iekļauj šā panta 12. pantā minētajos ziņojumos.

12. pants

Novērtēšana

1. Komisija līdz 2017. gada 30. jūnijam ar neatkarīgu ekspertu palīdzību veic EMPIR starpposma novērtējumu. Komisija par minēto novērtējumu sagatavo ziņojumu, kurā iekļauj novērtējumā izdarītos secinājumus un Komisijas novērojumus. Komisija līdz 2017. gada 31. decembrim nosūta minēto ziņojumu Eiropas Parlamentam un Padomei. EMPIR starpposma ziņojuma rezultātu ņem vērā “Apvāršņa 2020” starpposma ziņojumā.

2. Beidzoties Savienības līdzdalībai EMPIR, bet ne vēlāk par 2024. gada 31. decembri, Komisija veic EMPIR nobeiguma novērtējumu. Komisija par minēto novērtējumu sagatavo ziņojumu, kurā jāiekļauj novērtējuma rezultāti. Komisija nosūta minēto ziņojumu Eiropas Parlamentam un Padomei.

13. pants

Stāšanās spēkā

Šis lēmums stājas spēkā divdesmitajā dienā pēc tā publicēšanas Eiropas Savienības Oficiālajā Vēstnesī.

14. pants

Adresāti

Šis lēmums ir adresēts dalībvalstīm.

Briselē, 2014. gada 15. maijā Eiropas Parlamenta vārdā – priekšsēdētājs M. SCHULZ Padomes vārdā – priekšsēdētājs D. KOURKOULAS

(1) 2013. gada 10. decembra atzinums (Oficiālajā Vēstnesī vēl nav publicēts).

(2) Eiropas Parlamenta 2014. gada 15. aprīļa nostāja (Oficiālajā Vēstnesī vēl nav publicēta) un Padomes 2014. gada 6. maija lēmums.

(3) Eiropas Parlamenta un Padomes Regula (ES) Nr. 1291/2013 (2013. gada 11. decembris), ar ko izveido Pētniecības un inovācijas pamatprogrammu “Apvārsnis 2020” (2014.–2020. gads) un atceļ Lēmumu Nr. 1982/2006/EK (OV L 347, 20.12.2013., 104. lpp.).

(4) Eiropas Parlamenta un Padomes Lēmums Nr. 912/2009/EK (2009. gada 16. septembris) par Kopienas līdzdalību Eiropas metroloģijas pētniecības un attīstības programmā, ko uzsākušas vairākas dalībvalstis (OV L 257, 30.9.2009., 12. lpp.).

(5) Eiropas Parlamenta un Padomes Lēmums Nr. 1982/2006/EK (2006. gada 18. decembris) par Eiropas Kopienas Septīto pamatprogrammu pētniecībai, tehnoloģiju attīstībai un demonstrējumu pasākumiem (2007. līdz 2013. gads) (OV L 412, 30.12.2006., 1. lpp.).

(6) Padomes Lēmums 2013/743/ES (2013. gada 3. decembris), ar ko izveido īpašo programmu, ar kuru īsteno pētniecības un inovāciju pamatprogrammu 2014.–2020. gadam “Apvārsnis 2020” (OV L 347, 20.12.2013., 965. lpp.).

(7) Eiropas Parlamenta un Padomes Regula (ES, Euratom) Nr. 966/2012 (2012. gada 25. oktobris) par finanšu noteikumiem, ko piemēro Savienības vispārējam budžetam, un par Padomes Regulas (EK, Euratom) Nr. 1605/2002 atcelšanu (OV L 298, 26.10.2012., 1. lpp.).

(8) Komisijas Deleģētā regula (ES) Nr. 1268/2012 (2012. gada 29. oktobris) par Regulas (ES, Euratom) Nr. 966/2012 piemērošanas noteikumiem (OV L 362, 31.12.2012., 1. lpp.).

(9) Eiropas Parlamenta un Padomes Regula (ES) Nr. 1290/2013 (2013. gada 11. decembris), ar ko nosaka pētniecības un inovācijas pamatprogrammas “Apvārsnis 2020” (2014.–2020. gads) dalības un rezultātu izplatīšanas noteikumus un atceļ Regulu (EK) Nr. 1906/2006 (OV L 347, 20.12.2013., 81. lpp.).

(10) Padomes Regula (Euratom, EK) Nr. 2185/96 (1996. gada 11. novembris) par pārbaudēm un apskatēm uz vietas, ko Komisija veic, lai aizsargātu Eiropas Kopienu finanšu intereses pret krāpšanu un citām nelikumībām (OV L 292, 15.11.1996., 2. lpp.).

(11) Eiropas Parlamenta un Padomes Regula (ES, Euratom) Nr. 883/2013 (2013. gada 11. septembris) par izmeklēšanu, ko veic Eiropas Birojs krāpšanas apkarošanai (OLAF), un ar ko atceļ Eiropas Parlamenta un Padomes Regulu (EK) Nr. 1073/1999 un Padomes Regulu (Euratom) Nr. 1074/1999 (OV L 248, 18.9.2013., 1. lpp.).

I PIELIKUMS EMPIR MĒRĶI EMPIR ir šādi vispārējie mērķi: a) nodrošināt piemērotus, integrētus un mērķim atbilstīgus metroloģijas risinājumus, kas sekmē inovāciju un rūpniecības konkurētspēju, kā arī mērījumu tehnoloģijas, lai risinātu tādas sociālās problēmas kā veselības aprūpe, vide un enerģētika, tostarp atbalstot politikas izstrādi un īstenošanu; b) radīt integrētu Eiropas metroloģijas pētniecības sistēmu, panākot kritisko masu un aktīvu iesaisti reģionālā, valstu, Eiropas un starptautiskā līmenī.

II PIELIKUMS EMPIR ATBALSTĪTĀS NETIEŠĀS DARBĪBAS 1. EMPIR var atbalstīt šādas netiešās darbības kopīgas pētniecības un tehnoloģiju izstrādes jomā: 1.1. zinātniski tehniskas darbības, kas veicina fundamentālo zinātnisko metroloģiju, kura veido pamatu visiem secīgiem pasākumiem, tostarp lietišķajiem metroloģijas pētījumiem un izstrādei un ar metroloģiju saistītiem pakalpojumiem; 1.2. metroloģijas pētniecība sabiedrības problēmu risināšanai, galveno uzmanību pievēršot ieguldījumiem enerģētikas, vides un veselības aprūpes jomās; 1.3. pētniecība, ko veic, lai izstrādātu jaunus mērījumu instrumentus, kuru mērķis ir ieviest rūpniecībā metroloģijas tehnoloģijas, stimulējot inovāciju rūpniecībā; 1.4. pirmsnormatīva un normatīva metroloģijas pētniecība un izstrāde attiecībā uz prioritāriem dokumentācijas standartiem, kuru mērķis ir izmantot iesaistīto valstu metroloģijas institūtu zinātību, lai atbalstītu politikas īstenošanu un paātrinātu inovatīvu produktu un pakalpojumu laišanu tirgū; 1.5. metroloģijas spēju veidošanas darbības dažādos tehnoloģiskos līmeņos, kuru mērķis ir izveidot līdzsvarotu un integrētu metroloģijas sistēmu iesaistītajās valstīs un kas ļauj tām attīstīt savas zinātniskās un tehniskās spējas metroloģijā. 2. EMPIR var atbalstīt turpmākas darbības metroloģijas pētniecības rezultātu izplatīšanas un izmantošanas jomā. EMPIR var atbalstīt citas darbības, kas ir vērstas tieši uz metroloģijas institūtiem, kuriem nav zinātnisko spēju vai tās ir ierobežotas, palīdzot minētajiem institūtiem izmantot citas Eiropas Savienības, valstu vai reģionālās programmas apmācībai un mobilitātei, pārrobežu sadarbībai vai ieguldījumiem metroloģijas infrastruktūrā. 3. EMPIR var atbalstīt sadarbības veidošanas pasākumu organizēšanu, lai informētu par EMPIR un maksimāli palielinātu tā ietekmi. 4. Netiešās darbības, kas minētas 1. punktā, saskaņā ar valsts attiecīgās iestādes norīkojumu veic VMI un NI. Tomēr EMPIR sekmē un atbalsta arī citu subjektu līdzdalību visos EMPIR rīkotajos uzaicinājumos. Gaidāms, ka šīs pieejas rezultātā aptuveni 15 % no EMPIR budžeta nonāks minēto subjektu rīcībā.